b'\n_START_ARTICLE_\nJuuso P\xc3\xa4rssinen\n_START_SECTION_\nSeuraura\n_START_PARAGRAPH_\nP\xc3\xa4rssinen syntyi H\xc3\xa4meenlinnassa, kun h\xc3\xa4nen is\xc3\xa4ns\xc3\xa4 Timo pelasi H\xc3\xa4meenlinnan Pallokerhossa. Juuso P\xc3\xa4rssinen on kuitenkin Turun Palloseuran kasvatti. Kaudella 2016\xe2\x80\x932017 h\xc3\xa4n oli tehoilla 4+3=7 seuran C-nuorten paras maalintekij\xc3\xa4 ja P\xc3\xa4rssinen jakoi joukkueen sis\xc3\xa4isen pistep\xc3\xb6rssin voiton Aarne Intosen kanssa. H\xc3\xa4n voitti kauden p\xc3\xa4\xc3\xa4tteeksi C-nuorten SM-pronssia. Kaudella 2017\xe2\x80\x932018 P\xc3\xa4rssinen toimi TPS:n B-nuorten varakapteenina._NEWLINE_Kaudella 2018\xe2\x80\x932019 P\xc3\xa4rssinen nousi vain 17-vuotiaana TPS:n A-nuorten kapteenistoon. H\xc3\xa4n debytoi samalla kaudella my\xc3\xb6s seuran SM-liigajoukkueessa. P\xc3\xa4rssiselle avautui paikka TPS:n liigakokoonpanosta 18. joulukuuta 2018 vieraissa Saimaan Palloa vastaan, kun joukkueen hy\xc3\xb6kk\xc3\xa4yksest\xc3\xa4 olivat sivussa loukkaantuneet Ilari Filppula ja Oula Palve sek\xc3\xa4 alle 20-vuotiaiden MM-leirille osallistunut Kaapo Kakko. H\xc3\xa4net merkittiin TPS:n kolmossentteriksi laidoillaan Teemu V\xc3\xa4yrynen ja Markus Nurmi. P\xc3\xa4rssinen sai ottelussa j\xc3\xa4\xc3\xa4aikaa 12.31 minuuttia. Liigauransa avausmaalin h\xc3\xa4n teki kuudennessa ottelussaan 26. tammikuuta 2019 Porin \xc3\x84ssi\xc3\xa4 vastaan. P\xc3\xa4rssinen pelasi kauden aikana kaikkiaan seitsem\xc3\xa4n SM-liigaottelua._NEWLINE_Nashville Predators varasi P\xc3\xa4rssisen seitsem\xc3\xa4nnell\xc3\xa4 kierroksella 210. pelaajana NHL:n varaustilaisuudessa 2019. Ennen t\xc3\xa4t\xc3\xa4, huhtikuussa 2019 h\xc3\xa4n teki TPS:n SM-liigajoukkueen kanssa kolmivuotisen juniorisopimuksen.\n_START_SECTION_\nMaajoukkueura\n_START_PARAGRAPH_\nP\xc3\xa4rssinen pelasi alle 18-vuotiaiden MM-kilpailuissa vuonna 2019. H\xc3\xa4n pelasi my\xc3\xb6s alle 18-vuotiaiden Hlinka Gretzky Cupissa vuonna 2018 sek\xc3\xa4 World U-17 Hockey Challengessa vuonna 2017. 18. helmikuuta 2018 P\xc3\xa4rssinen onnistui tekem\xc3\xa4\xc3\xa4n kyp\xc3\xa4r\xc3\xa4tempun alle 17-vuotiaiden maajoukkueen harjoitusottelussa Ruotsia vastaan. Yhteens\xc3\xa4 h\xc3\xa4n on pelannut 40 poikien maaottelua.\n_START_SECTION_\nMuuta\n_START_PARAGRAPH_\nP\xc3\xa4rssisen pikkuveli Jiri pelaa puolustajana TPS:n B-nuorissa. Veljesten is\xc3\xa4 Timo P\xc3\xa4rssinen on pelasi omalla urallaan hy\xc3\xb6kk\xc3\xa4\xc3\xa4j\xc3\xa4n\xc3\xa4 17 NHL-ottelua Mighty Ducks of Anaheimissa kaudella 2001\xe2\x80\x932002 ja h\xc3\xa4n pelasi my\xc3\xb6s viidet MM-kilpailut voittaen kaksi hopeaa (2001 ja 2007).'